stanford-oval/wikipedia huggingface dataset:
Papilloomavirukset
HPV-alatyypit

Papilloomaviruksia tunnetaan yli 100 alatyyppiä, jotka poikkeavat toisistaan lähinnä pintaproteiinien osalta. Alatyypistä riippuen virus käyttää isäntäsoluinaan ihon tai limakalvon keratinosyyttejä; osa alatyypeistä on oireettomia, mutta osa aiheuttaa syyliä. Ns. korkean riskin alatyypit ovat viruksia, jotka eivät aiheuta akuutteja limakalvo-oireita, mutta voivat aiheuttaa pitkäkeskoisen infektion, joka altistaa kohdunkaulan syövälle. Terveydelliseen riskiin perustuvan jaottelun lisäksi papilloomavirukset voidaan luokitella sukupuoliteitse leviäviin alatyyppeihin ja ei-seksuaalisesti leviäviin alatyyppeihin.
Papilloomavirusten aiheuttamia sairauksia

Eri HPV-alatyypit aiheuttavat erilaisia sairauksia ja osa niistä on myös täysin oireettomia. Siksi yhden sairauden esiintyminen ei automaattisesti johda muihin (esimerkiksi kondylooman saaminen ei aiheuta kohdunkaulansyöpää). Toisaalta sama henkilö voi saada tartunnan useammastakin eri alatyypistä, joten sairaudet eivät myöskään automaattisesti sulje toisiaan pois.
Papilloomavirusten aiheuttamia sairauksia > Ihosyylät

Ei-sukupuoliteitse leviävät, ihossa elävät HPV-alatyypit aiheuttavat varsinkin lapsilla syyliä raajoissa. Syyliä aiheuttavia viruksen alatyyppejä ovat muun muassa HPV-1, HPV-2, HPV-3, HPV-4, HPV-7 ja HPV-10. Alatyypistä riippuen syylät ovat koholla ihon pinnasta tai kasvavat sisäänpäin. Ne myös usein kutiavat, ja lasten raapiessa niitä ne saatavat puhjeta vuotaen hieman verta. Infektiot leviävät helposti ihokontakteilla, mutta ne menevät itsestään ohi muutamien viikkojen ja kuukausien aikana. Iholla elävät HPV-alatyypit eivät leviä  sukupuolielimiin tai muille limakalvoille. Käsihygienian avulla syylien leviämistä voi ehkäistä melko tehokkaasti.
Papilloomavirusten aiheuttamia sairauksia > Kondylooma

Kondylooma eli visvasyylä on sukupuoliteitse leviävä limakalvosairaus, jolle tunnusomaisia oireita ovat helposti erotettavissa olevat sukupuolielinten alueella esiintyvät syylämäiset muutokset. Anaaliseksin yhteydessä kondylooma voi siirtyä myös peräaukon limakalvolle. Kondyloomaa aiheuttavia HPV-alatyyppejä ovat muun muassa tyypit  6, 11, 42, 43, 44, ja 55. N. 90 % tavattavista kondyloomatapauksista on kahden HPV-alatyypin (alatyypit 6 ja 11) aiheuttamia. Kyseessä ovat siis eri alatyypit kuin niin sanotun korkean riskin alatyypit, jotka aiheuttavat kohdunkaulan syöpää.
Papilloomavirusten aiheuttamia sairauksia > Kohdunkaulan syöpä

Niin sanotut korkean riskin HPV-virukset (mm. 16, 18, 31, 33, 35, 39, 45 ja 51) altistavat naispuoliset kantajansa kohdunkaulan syövälle. Useimmissa tutkimuksissa lähes kaikki kohdunkaulan syöpään sairastuneista naisista ovat saaneet HPV-infektion ennen sairastumista. Näitä korkean riskin alatyyppejä tunnetaan 13 kpl, mutta väestötasolla kaksi merkittävintä alatyyppiä ovat tyypit 16 ja 18, jotka aiheuttavat yli 70 % kaikista syöpätapauksista. Miehillä nämä korkean riskin alatyypit voivat aiheuttaa syöpää penikseen, peräsuoleen ja nieluun.
Muiden muassa tyypit 6 ja 11 voivat aiheuttaa kondyloomaa. Pitkäaikaiset, muun muassa tyyppien 16 ja 18, infektiot voivat johtaa hoitamattomana kohdunkaulan syövän kehittymiseen.
Diagnostiikka > Vasta-ainetestaus

Verestä voidaan määrittää HPV-vasta-aineet, joiden esiintymistä voidaan pitää merkkinä infektiosta. Vasta-aineista voidaan myös erotella korkean riskin HPV-alatyyppien vasta-aineet. Vasta-ainetestaukseen liittyy kuitenkin merkittäviä ongelmia, joista eräs on se, että alatyyppien suuren lukumäärän vuoksi se tunnistaa runsaasti vääriä positiivisia tuloksia - toisin sanoen myös täysin oireettomat ja riskittömät HPV-alatyypit aikaansaavat elimistössä immuunireaktion. Tämän vuoksi henkilö voi olla vasta-ainekokeessa positiivinen, mutta hänellä ei silti ole merkittävää sairausriskiä. Toinen ongelma liittyy viiveeseen infektion alun ja vasta-aineiden muodostumisen välillä: jos verinäyte otetaan heti tartunnan saamisen jälkeen, testi voi olla negatiivinen vaikka henkilöllä on käynnissä oleva HPV-infektio.
Diagnostiikka > PAPA-koe

Papilloomaviruksen aiheuttamia solumuutoksia kohdunkaulan limakalvossa voidaan tutkia PAPA-kokeessa, jossa emättimen kautta otetusta solunäytteestä saatavia soluja tutkitaan mikroskooppisesti. PAPA-koe suositellaan suoritettavaksi noin vuosi ensimmäisen sukupuolikontaktin jälkeen tai viimeistään 25 vuoden iässä. Mikäli edellisen PAPA-kokeen solukuva on normaali ja seksikumppani pysyy samana, sopivana testivälinä pidetään 2–3 vuotta. Uutta PAPA-koetta suositellaan aina noin vuoden kuluttua uuden kumppanin kanssa aloitetusta suhteesta riippumatta siitä mitä ehkäisymuotoa on käytetty.
Miehille ei ole käytössä yleisesti hyväksyttyä seulontatestiä papilloomaviruksen toteamiseksi.
Virukselta suojautuminen

100 %:sta suojaa HPV-tartunnalta on vaikea saada, mutta omalla toiminnalla voi oleellisesti vaikuttaa tartuntariskiin. Vaikka kondomin käyttö suojaa erittäin tehokkaasti useimpia sukupuolitauteja vastaan, papilloomaviruksen osalta sen tarjoama suoja on vain noin 70 %[lähde? ]. Tämä johtuu pääosin siitä, että virus voi tarttua myös muilta kuin kondomin peittämiltä iho- ja limakalvoalueilta. Koska varmaa suojaa tartunnan estämiseksi on vaikea saada, PAPA-testi suositellaan suoritettavaksi aina seksikumppanin vaihtumisen yhteydessä (ks. yllä). Kondomin lisäksi on viitteitä siitä, että joidenkin liukastevoiteiden sisältämät antimikrobiaaliset ainesosat vähentävät papilloomavirustartuntoja. Virus leviää vain iho- tai limakalvokontaktien kautta, joten pisaratartunnat ovat erittäin harvinaisia. Joidenkin tutkimuksien mukaan intiimialueiden karvojen poisto voisi lisätä riskiä saada papilloomavirus tai ontelosyylävirus, jota esiintyy myös paljon sukupuolielimien iholla.
Julkisissa- ja yhteissuihkutiloissa olisi hyvä käyttää sandaaleja. HPV voi aiheuttaa erittäin merkittäviä terveyshaittoja mm. kasvaimia ja kivuliaita ihonpoistoja jalkapohjiin, joiden hoitaminen voi kestää vuodenkin.
Aiheesta muualla

Laji.fi: Papillomaviridae
ViralZone: Papillomaviridae (englanniksi)
National Center for Biotechnology Information (NCBI): Papillomaviridae, taxonomy (englanniksi)
Pensastiaiskerttu

| Pensastiaiskerttu |
| --- | --- |

Uhanalaisuusluokitus
 Elinvoimainen  
  
Tieteellinen luokittelu
Kunta::  Eläinkunta Animalia
Pääjakso::  Selkäjänteiset Chordata
Luokka::  Linnut Aves
Lahko::  Varpuslinnut Passeriformes
Heimo::  Kertut Sylviidae
Suku::  Pensaskertut Curruca
Laji::  subcaerulea
Kaksiosainen nimi
 Curruca subcaerulea  (Vieillot, 1817) 
Synonyymit
 Parisoma subcaeruleum  Sylvia subcaerulea  Sylvia subcaeruleum 
Katso myös
   Pensastiaiskerttu Wikispeciesissä   Pensastiaiskerttu Commonsissa 
Infobox OKNimi-testi OKIUCN-testi OK: 
Pensastiaiskerttu (Curruca subcaerulea) on kerttujen heimoon kuuluva varpuslintu.
Levinneisyys

Pensastiaiskerttua esiintyy Afrikan eteläosissa. Sitä tavataan Angolassa, Botswanassa, Lesothossa, Namibiassa, Etelä-Afrikassa, Swazimaassa, Zimbabwessa ja Sambiassa. Lajin on kuvattu olevan suhteellisen yleinen sopivissa elinympäristöissä koko sen levinneisyysalueen laajuisesti. Pensastiaiskerttu on luokiteltu elinvoimaiseksi.
Ralph King-Milbanke

| Ralph King-Milbanke> Henkilötiedot |
| --- | --- |
Syntynyt: 2. heinäkuuta 1839
Kuollut: 28. elokuuta 1906 (67 vuotta)
Arvonimi: Wentworthin paroni   Lovelacen jaarli
Vanhemmat:  Ada Lovelace ja William King-Noel
Puoliso:  Fannie Heriot   Mary Caroline Stuart-Wortle
Ralph Gordon Noel King-Milbanke, Lovelacen 2. jaarli (2. heinäkuuta 1839 – 28. elokuuta 1906) oli brittiläinen aatelinen.
Ralph Gordon Noel King syntyi vuonna 1839. Hänen vanhempansa olivat Ada Lovelace ja William King-Noel. Hänen nimensä muutettiin vuonna 1860 muotoon Ralph Gordon Noel King-Noel ja vuonna 1861 muotoon Ralph Gordon Noel King-Milbanke.
Ada Lovelace oli kuollut vuonna 1852. Ralphia kasvatti tämän jälkeen hänen isoäitinsä Lady Byron. King-Milbanke oli kahdesti naimisissa. Hänen ensimmäinen vaimonsa oli Fannie Heriot ja toinen vaimonsa poliitikko James Stuart-Wortleyn tytär Mary Caroline Stuart-Wortle. King-Milbankesta tuli Lovelacen 2. jaarli, kun hänen isänsä William King-Noel kuoli vuonna 1893.
King-Milbanke julkaisi vuonna 1905 teoksen Astarte, johon hän oli kerännyt materiaalia yli kolmen vuosikymmenen aikana. Siinä hän pyrki puhdistamaan isoäitinsä maineen ja paljastamaan Lady Byronin, Lord Byronin ja Augusta Leigh’n väliset suhteet.
Ragvalda

Ragvalda on arabialaisen maantieteilijän al-Idrisin laatimassa keskiaikaisessa maailmankartassa esiintyvä muinainen suomalainen kaupunki tai kauppapaikka. Sen on yleisesti tulkittu sijainneen Ulvilassa Ravanin kylässä, jonka vanha ruotsinkielinen nimi on Ragvaldsby.
Tabula Rogeriana ja Ragvalda

Al-Idrisi laati nimellä Tabula Rogeriana tunnetun kartan ja siihen kuuluvan Geografia-nimisen kirjan vuosina 1138–1154 Palermossa Sisilian kuninkaan Roger II:n hovissa. Se koottiin haastattelemalla hovissa vierailleita ihmisiä, jotka olivat matkustaneet eri puolilla sen aikaista tunnettua maailmaa.
Tabula Rogerianassa mainitaan nimeltä kolme suomalaista kaupunkia, joista yksi on Ragvalda. Al-Idrisi kertoo tekstissään Ragwaldan etäisyydet Ruotsissa sijaitsevaan Sigtunan kaupunkiin sekä Viron länsirannikolla olevaan Hanilaan. Lisäksi hän ilmoittaa matkan Ragvaldasta Mälarenin suulle.
Tarkemmassa kuvauksessaan al-Idrisi kertoo Ragvaldan olevan meren rannalla sijaitsevan suuren ja kukoistavan kaupungin, joka kuuluu Tavastin maahan. Aihetta 1930-luvulla tutkineen O. J. Tuulion mukaan Ragvaldan merkittävyyttä kansainvälisenä kauppapaikkana korosti se seikka, että etäisyydet on ilmoitettu ulkomaisiin paikkoihin suomalaisten sijaan.
Liikistö

Nykyisestä Ravanista pari kilometriä Ulvilan Vanhakylään päin sijaitsee Liikistön muinaismuistoalue. Paikka on ympäristöstään selvästi erottuva metsäinen kumpare, joka on muinoin ollut saari. Sitä ympäröivät jo varhain keskiajalla maankohoamisen johdosta kuivuneet Kokemäenjoen uomat. Liikistössä on sijainnut yksi Suomen vanhimmista kristillistä hautausmaista sekä todennäköisesti myös Ulvilan pitäjän ensimmäinen kirkko. Liikistö on aikaisemmin kuulunut Ravanin kylään ja Ragvaldan on arveltu sijainneen juuri siellä. Maininta Ragvaldasta on kaiverrettu muun muassa paikalle 1980-luvun alussa pystytettyyn muistokiveen.
Mitään pitäviä todisteita Ragvaldan sijainnista Liikistössä ei kuitenkaan ole. Osa vanhoista suomalaistutkijoista, kuten O.J. Tuulio piti Ulvilaa Ragvaldan paikkana. Jalmari Jaakkola puolestaan tyrmäsi ajatuksen kokonaan. Alueella on suoritettu arkeologisia kaivauksia 1930-luvulla sekä vuonna 2002. Hautojen lisäksi paikalta on löydetty muun muassa 1200-luvulta peräisin olevia rahoja.
Al-Idrisin Suomea koskeva kuvaus.
Vuonna 1982 pystytetty muistomerkki Liikistössä.
Ralph Heikkinen

Ralph Isaac "Hike" Heikkinen (14. toukokuuta 1917 – 12. tammikuuta 1990) oli yhdysvaltalainen amerikkalaisen jalkapallon pelaaja, joka pelasi muun muassa Michiganin yliopiston Wolverines-jalkapallojoukkueessa vuodesta 1936 vuoteen 1938. Hän oli ensimmäinen yhdysvaltalainen vuonna 1938, Michiganin Yläniemimaalla sijaitsevan Gogebic County, joka voitti kunnianselvennä. Hänen urotyönsä raportoitiin yleisesti Yläniemimaan lehdistössä, jossa hänestä tuli paikallinen sankariselvennä. Hän pelasi myös ammattilaisjalkapalloa NFL:ssä Brooklyn Dodgersin joukkueessa vuonna 1939.
Vuodesta 1940 vuoteen 1944 Heikkinen toimi Virginia Cavaliers -jalkapallojoukkueen line coach ja opiskeli samanaikaisesti Virginia School of Law -yliopistossa. Kun Heikkinen harjoitti lakia New Yorkissa jonkin aikaa, hän vietti vuoden Marquette Universityn linjakonferenssina ja oikeustieteen professorina vuonna 1947. Marquetten jälkeen hän toimi Studebaker-Packard yhtiön johtajana ja asianajajana. Hän liittyi myöhemmin General Motorsin (GM) oikeudelliseen henkilökuntaan ja siirtyi GM:n oikeudellisesta osastosta 20 vuoden palvelusvuoden jälkeen eläkkeelle vuonna 1978. Heikkinen auttoi myös käynnistämään ja toteuttamaan yleiseurooppalaisen alkoholismihoito- ja koulutusohjelman General Motorsissa.
Quintus Voconius Saxa

Quintus Voconius Saxa oli kansantribuuni Roomassa vuonna 169 eaa.
Hän sai Cato vanhemman avustuksella läpi lain (lex Voconia), jonka mukaan ylimpään varallisuusluokkaan kuuluvat kansalaiset eivät saaneet testamentissaan asettaa perilliseksi naista. Lisäksi säädettiin, että testamentti (legatum) tai kuoleman varalta tehty lahjoitus (donatio mortis causa) ei saanut ylittää perinnön todellista arvoa.
Lähde

Tassilo Schmitt: "Voconius [I 2]", Der Neue Pauly: Enzyklopädie der Antike, Hrsg. Hubert Cancik & Helmuth Schneider. Leiden: Brill. Verkkoversio[vanhentunut linkki] luettu 29.11.2007.
Radarsat

Radarsat 1
Radarsat on kanadalainen kaukokartoitussatelliittien (SAR-tutkasatelliittien) sarja, jossa toistaiseksi on kaksi satelliittia: vuonna 1995 avaruuteen laukaistu Radarsat (1) ja 14. joulukuuta 2007 laukaistu Radarsat 2 . Radarsat 3 oli vuonna 2007 esisuunnittelussa - siitä on kaavailtu useamman satelliitin konstelaatiota, jonka vuoksi mission nimityskin on Constellation.
Satelliitit ovat Kanadan valtion omaisuutta, niiden kehityksen on rahoittanut Kanadan avaruusjärjestö (CSA).
Radarsat

Ensimmäisen Radarsat-satelliitin kanadalaiset toteuttivat Yhdysvaltain avaruusteollisuuden kanssa.
Radarsat 2

Toisen Radarsat-satelliitin pääurakoitsijaksi CSA valitsi Italian avaruusteollisuuden pyrkien kustannussäästöihin ja yhteistyöhön länsi-eurooppalaisen avaruusteollisuuden kanssa. Sen toteutus Euroopan avaruusjärjestön puitteissa ei kuitenkaan onnistunut.
Radarsat Constellation

Kanadan avaruusjärjestö on antanut Radarsat Constellation Mission (RCM) -ohjelman ensimmäisen kuuden miljoonan Kanadan dollarin arvoisen urakan Magellan Aerospacen Winnipegissä toimivalle divisioonalle, Bristol Aerospacelle, ja MacDonald, Dettwiler and Associates (MDA) yhtiölle, joka toimii Vancouverissa.
RCM tulee olemaan C-taajuuskaistan tutkasatelliittijärjestelmä. Se seuraa merialuetta (laivaliikenne, jää, öljyvuodot), sitä voi käyttää katastrofien tukena ja sillä voi seurata ekosysteemiä, esim. metsiä.
Satelliitit, kolme kappaletta kaikkiaan, laukaistaan vuosina 2014, 2015 ja 2016. Ne perustuvat aiemman CASSIOPE-ohjelman satelliitin runkorakenteeseen ja elektroniikkaan.
Aiheesta muualla

CSAn Radarsat-2 sivusto
CSAn Radarsat (1) sivusto
Peukaloruuvi (tv-ohjelma)

Peukaloruuvi oli Yleisradion TV1:ssä 1960-luvun lopulla esittämä haastatteluohjelma. Siinä käytettiin ensimmäisen kerran ns. "revolverihaastattelu"-tyyliä Suomen televisiossa. Ohjelman toimittajiin kuuluivat mm. Seppo Tikka ja Pentti Lumme.
Ratchet & Clank (vuoden 2016 videopeli)

| Ratchet & Clank |
| --- | --- |

Kehittäjä:  Insomniac Games
Julkaisija:  Sony Interactive Entertainment
Ohjaaja:  Brian Allgeier
Suunnittelija:  Brian Allgeier
Käsikirjoittaja:   T. J. Fixman  Kevin Munroe  Gerry Swallow 
Taiteilija:  David Guertin
Säveltäjä:  Michael Bross
Pelisarja:  Ratchet & Clank
Julkaistu:  NA 12. huhtikuuta 2016PAL 20. huhtikuuta 2016UK 22. huhtikuuta 2016
Lajityyppi:  tasohyppely, ammunta
Pelimuoto:  yksinpeli
Ikäluokitus:  PEGI 7 
Alusta:  PlayStation 4
Jakelumuoto:  Blu-ray
Lisää peliartikkeleitaVideopelien teemasivulla
Infobox OK        : 
Ratchet & Clank on Insomniac Gamesin kehittämä ja Sony Interactive Entertainmentin julkaisema kolmannen persoonan ammuntapeli, joka perustuu Rainmaker Entertainmentin ja Blockade Entertainmentin samannimiseen elokuvaan, joka on uusi versio alkuperäisestä vuoden 2002 videopelistä. Pelin oli alun perin tarkoitus ilmestyä PlayStation 4:lle vuonna 2015, mutta sen julkaisu viivästyi elokuvan ohella vuoteen 2016 paremman markkinointikampanjan ja pelin lisäviimeistelyn mahdollistamiseksi.
Pelaaminen

Monet pelin elementeistä perustuvat aiempien Ratchet & Clank -pelien pelimekaniikkaan. Ratchetillä pelattaessa voi liikkua useissa eri ympäristöissä ja käyttää useita eri aseita vihollisten tuhoamiseen ja laitteita selvitäkseen muista esteistä. Clank on tällöin Ratchetin selässä mahdollistaen tälle useita toimintoja kuten veden alle sukeltamisen, laskeutumisen propellien avulla ja toisinaan myös rakettireppuna toimimisen. Clank itse on myös pelattavana osassa pelin alueista. Clank pystyy myös vapaasti tutkimaan ympäristöjä, mutta käyttää aseiden sijasta vain omia nyrkkejään ja ratkaisee erilaisia pulmapelejä vihollisten voittamisen sijaan.
Osa aseista ja laitteista saadaan käyttöön tarinan edetessä, osa on ostettavissa Gadgetron-asekauppalaitteista. Pelin yleisin kerättävä esine ovat pultit, joita saa rikkomalla laatikoita, tuhoamalla vihollisia tai palkkiona suoriutumalla tietyistä haasteista. Pultit toimivat myös pelin sisäisenä valuuttana muun muassa aseiden ostamista varten. Laatikot sisältävät myös parannuksena toimivaa nanotekniikkaa tai lisäammuksia aseisiin. Jokainen ase päivittyy, kun sitä on käytetty tietyn verran. Pelin ainut lähitaisteluase on Omnijakari (engl. OmniWrench), jota voidaan käyttää myös jakoavainmaisiin toimintoihin. Harvinaisempia kerättäviä pelissä ovat holokortit, jotka kertovat tietoa sekä pelin maailmasta ja aseista sekä tämän ja aiempien pelien hahmoista, ja kultapultteja, jotka avaavat muita lisäekstroja. Taitopisteet ovat korvattu PlayStation Networkin Trophy-saavutusjärjestelmällä.
Äänirooleissa > Alkuperäiset

| 0 | 1 | 2 |
| --- | --- | --- |
|  James Arnold Taylor  | … |  Ratchet   |
|  David Kaye  | … |  Clank, Dallas Wannamaker   |
|  Jim Ward  | … |  Kapteeni Copernicus Qwark   |
|  Bella Thorne  | … |  Cora Veralux   |
|  Rosario Dawson  | … |  Elaris   |
|  Eric Bauza  | … |  Puheenjohtaja Alonzo Drek (peli)   |
|  Paul Giamatti  | … |  Puheenjohtaja Alonzo Drek (välinäytökset)   |
|  Armin Shimerman  | … |  Tohtori Nefarious   |
|  Mark Silverman  | … |  Victor von Ion   |
|  Chris Hatfield  | … |  Iso-Al, sivuäänet   |
|  Sam Riegel  | … |  Zed, Pikku-Zurkon   |
|  Travis Willingham  | … |  Grimroth Razz, Gadgetron-asekauppias   |
|  Fred Tatasciore  | … |  Felton Razz, Shiv Helix   |
|  Ali Hillis  | … |  Tietokone, Starlene, Rouva Zurkon   |
|  Mick Wingert  | … |  Brax Lectrus   |
|  Patrick Seitz  | … |  Wendel Lumoss, RYNO-kauppias   |
|  Marc Graue  | … |  Herra Zurkon   |
|  Jess Harnell  | … |  Skidd McMarx, Putkimies   |
|  Scott Whyte  | … |  Dan Wonderstar, blarg-tiedemies   |
|  Richard Steven Horvitz  | … |  Pormestari Agnogg Buckwash, blarg-tiedemies   |
Äänirooleissa > Suomenkieliset

| 0 | 1 | 2 |
| --- | --- | --- |
|  Arttu Ala-Jokimäki  | … |  Ratchet   |
|  Arto Nieminen  | … |  Clank   |
|  Sasu Moilanen  | … |  Kapteeni Copernicus Qwark   |
|  Alina Tomnikov  | … |  Cora Veralux   |
|  Kirsi Ståhlberg  | … |  Elaris   |
|  Jarmo Koski  | … |  Puheenjohtaja Alonzo Drek, Zed   |
|  Jari Salo  | … |  Tohtori Nefarious, Brax Lectrus   |
|  Markus Niemi  | … |  Victor von Ion, Shiv Helix, sivuäänet   |
|  Juha Paananen  | … |  Iso-Al, RYNO-kauppias, sivuäänet   |
|  Bruno Lähteenmäki  | … |  Grimroth Razz, Wendel Lumoss (osa repliikeistä), Herra Zurkon, Dan Wonderstar   |
|  Pasi Ruohonen  | … |  Felton Razz, Gadgetron-asekauppias   |
|  Minna Tasanto  | … |  Tietokone, Rouva Zurkon, Pikku-Zurkon   |
|  Petri Hanttu  | … |  Wendel Lumoss (osa repliikeistä), Putkimies, Pormestari Agnogg Buckwash   |
|  Raili Raitala  | … |  Starlene   |
|  Joonathan Kettunen  | … |  Skidd McMarx, blarg-tiedemies, sivuäänet   |
|  Markus Bäckman  | … |  Dallas Wannamaker, sivuäänet   |
Aiheesta muualla

Ratchet & Clank Internet Movie Databasessa (englanniksi)
Ratchet & Clank MobyGamesissa (englanniksi)
Pilasoitto

Pilasoitto eli pilapuhelu on puhelimella johonkin tiettyyn tai satunnaiseen puhelinnumeroon tehtävä soitto, jossa soittaja pilailee soiton vastaanottajan kustannuksella. Radiokanavien julkiset pilasoitot pyritään usein tekemään niin, että soiton paljastuttua pilaksi myös soiton kohde kokee sen hauskaksi. Pilasoitto voi olla myös nimettömänä harjoitettua häirintää, joka voi täyttää rikoksen tunnusmerkistön (kotirauhan rikkominen). Joissakin tapauksissa pilasoiton tekijä voi joutua korvausvastuuseen, jos hän esimerkiksi on soittanut hätänumeroon, ja tehnyt perättömän ilmoituksen.
Historiaa

Pilasoittoja on tehty tiettävästi niin kauan kuin puhelimia on ollut. Mahdollisesti eniten pilasoittoja tehtiin 1970- ja 1980-luvulla, jolloin lähes joka kodissa jo oli puhelin, työpaikoillakin puhelimia oli käytössä paljon ja runsaasti oli yleisöpuhelimiakin käytettävissä mutta numeronäyttöjä puhelimissa ei vielä juuri ollut. Yksi yleinen tapa vahvistaa todennäköisyyttä soittajan henkilöllisyyden pysymiseen salassa oli tehdä soitto yleisöpuhelimesta eikä kotipuhelimesta tai työpaikkapuhelimesta. 1990-luvulla ja 2000-vuosikymmenellä tapahtunut nopea puhelintekniikan kehitys heikensi pilasoittoharrastuksen mahdollisuuksia. Numeronäytöllisten puhelinten, lähinnä matkapuhelinten, yleistymisen myötä tuli yhä vaikeammaksi pysytellä tuntemattomana soittajana. Tosin matkapuhelimella voi soittaa tuntemattomalla numerolla, jolloin numero ei näy vastaanottavan puhelimen numeronäytössä, mutta joskus puhelun saaja saattaa arvata soiton pilasoitoksi juuri sen perusteella, että se tehdään tuntemattomalla numerolla. Matkapuhelinten yleistyminen johti siihenkin, että yleisöpuhelimet enimmäkseen jäivät käytöstä.
Esimerkkejä pilasoitoista

Edesmenneen Radiomafian Heinähässäkkä-ohjelmassa juontaja Pertti Salovaara ja ohjelman muut juontajat tekivät lukuisia pilasoittoja. Myöhemmin pilapuhelut olivat osa Kiss FM -kanavan aamushow’ta. Timo "Timpe" Salonen soitteli milloin mihinkin, yleensä "Paajasen" hahmossa.
Radion Yölinja-ohjelmaan soitettiin useita pilapuheluita. Usein pilasoitot noudattelivat samaa yleiskaavaa, jossa soittaja kertoo hänellä olevan jonkin omituisen, melkeinpä uskomattomalta tuntuvan ongelman tai asian ja pyrkii viemään vitsiä mahdollisimman pitkälle. Usein puhelut päätettiin voimakkaaseen kiroiluun tai nauruun, ellei juontaja sitä ennen ollut jo huomannut puhelun pilailutarkoitusta ja katkaissut puhelua. Yleensä pilapuheluita suunniteltiin etukäteen ohjelmaan liittyvillä IRC-kanavilla. Pilapuheluita julkaistiin myös ladattaviksi erilaisille Internet-sivustoille, ja myöhemmin ohjelmaan tulleita puheluita on ladattu muun muassa YouTubeen.
Irvipuhelut (Crank Yankers) -televisiosarjassa soitettiin pilapuheluita milloin mihinkin, ja sitten niitä esitettiin uudelleen nukeilla.
Koomikko Neil Hamburgerin ensimmäinen äänilevy Great Phone Calls (1992) sisältää katkelmia pilapuheluista. Hamburger soittelee muun muassa yökerhoihin ja tarjoaa näille stand up -esityksiään.
MTV3-kanavalla esitetyssä Jouluposti-ohjelmassa vuonna 2005 ihmisillä oli mahdollisuus soittaa interaktiiviselle Joulupukille suorassa lähetyksessä ja kertoa kuulumisia sekä lahjatoiveita. Ohjelmaan soitettiin useita pilasoittoja. Puhelu alkoi yleensä normaalisti, mutta päättyi kiroilemiseen tai alatyylisiin sanoihin. Vuonna 2006 ohjelma muuttui siten, että itse ohjelmastudiosta soitettiin katsojalle, joka oli ensin lähettänyt tekstiviestin miksi haluaisi että hänelle soitettaisiin. Tällä tavalla saatiin vähennettyä häiriöpuheluita, joskin niitä tuli vuoden 2006 aikana yhä useita kertoja.[lähde? ]
Joulukuussa 2012 australialaisen 2Day FM -radiokanavan juontajat Mel Greig ja Michael Christian tekivät pilapuhelun Cambridgen herttuatar Catherinea raskauspahoinvoinnin vuoksi hoitaneeseen lontoolaiseen King Edwardin yksityissairaalaan imitoiden kuningatar Elisabetia ja prinssi Philipiä ja saivat selville tämän terveystietoja. Tapauksen seurauksena puhelun välittänyt hoitaja teki itsemurhan.
Syyskuussa 2015 venäläiset mediapersoonat Vladimir Krasnov ja Aleksei Stoljarov soittivat brittilaulaja Elton Johnille teeskennellen olevansa presidentti Vladimir Putin, ja tämän tulkki. Elton John oli aiemmin ilmaissut halunsa puhua Putinin kanssa homojen oikeuksista Venäjällä.